Manageren åpner for å selge Dæhli
Ta kontakt og følg meg på: E-post: atle.jorstad@vg.no Instagram: @vgilondon Facebook: @atlelondon På en pressekonferanse før kampen mot Birmingham ble manageren bombardert med spørsmål om det norske stortalentet, som ikke har spilt siden midten av oktober. På direkte spørsmål om det er aktuelt med salg eller lån av Mats i januar, svarer Solskjærs etterfølger Russell Slade slik. - Det kan være en mulighet. Men det er også en stor mulighet for at han er her i to år. Også i lokale medier har det blitt spekulert om fremtiden til det norske stortalentet.Tidligere på pressekonferansen svarte han slik på spørsmål om han var på vei vekk fra klubben: - Nei, hvis vi skal selge ham er det for en stor sum. Mats er kanskje ikke så fornøyd som han kunne vært, siden han ikke spiller. Nå må vi få orden på kroppen, og så i form igjen. - Hvordan har han reagert på ikke å få spille? - OK. Han tar det greit, og på trening har han vært OK. Men han har også fått behandling for hoften, som er et problem for ham. Det er trolig noe mekanisk, muligens løpestilen hans, sier Slade til VG. Manageren understreker at problemene har påvirket spillet hans. - Han får problemer når han trener i to-tre dager. Han prøver å takle det når han trener, men noen ganger sliter han med det. Det har gjort det vanskeligere for ham, sier Slade.Han forteller at han ser på lånespilleren Ravel Morrison som hakket bedre enn Dæhli per nå. Men også Morrison tilbringer mye tid på benken. Til helgens kamp er imidlertid West Ham-spilleren tvilsom grunnet skade, noe som kan åpne for at nordmannen igjen er i kamptroppen. Manageren bekrefter at han skal ha et møte med Jim Solbakken om fremtiden til nordmannen. - Jeg vil ikke legge for mye i det, det er en del av en prosess. Spillerne har sine representanter, og jeg har møtt flere av dem. Vi har en åpenhet med spillerne og deres representanter, sier han om møtet.Fremtiden til Magnus Wolff Eikrem ser ikke ut til å ligge i den walisiske hovedstaden. - Vi ser hva vi kan gjøre i januarvinduet. Det har vært åpenhet om hans situasjon fremover, sier Slade. - Så du vil selge ham? - Ja, det er en mulighet. Salg eller lån, sier Slade. Cardiff-keeper David Marshall sier til VG på pressekonferansen at han håper klubben beholder Dæhli. - Han har veldig stort talent, men han har ikke fått så mange sjanser. Det er en vanskelig divisjon, spesielt når man er ung. Han er bare 19 år, og jeg tror mange glemmer det. Jeg vet han kan gjøre det bra om han får sjansen. Han har en stor fremtid, forhåpentlig her hos oss, sier han.Russel Slade innrømmer at Dæhlis spillerstil ikke alltid passer hans måte å spille på. På spørsmål om det er vanskelig å finne plass til en spiller som Dæhli, svarer han slik: - Det kan det være. Men det er konkurranse om plassen også. Alle må være klare for å ta den kampen. - Er Championship for fysisk for Dæhli? - Det behøver ikke være et problem for ham, for han har raske føtter og er god til å finne rom. Du må ikke være over 1.80 for å være god i denne ligaen. Det kan være et mentalt problem for noen spillere som ikke er så store, men jeg ser ikke hvorfor Mats ikke skal være med på det fysiske. Han er en god atlet, sier Slade.BBC Wales' fotballreporter Rob Phillips sier til VG at fansen reagerer på at Dæhli for tiden ikke engang er med i troppen. - En ting er at han ikke er på laget, men hvorfor er han ikke engang på benken? For eksempel mot Bolton på tirsdag, da hadde de tre midstoppere på benken. Phillips tror det kan bli vanskelig å spille seg inn på laget til Slade, fordi han spiller en klassisk 4-4-2. - Han har ikke sett ut til å ville endre på sitt system, og jeg er usikker på hvordan Mats passer inn i det systemet. Og så sier han at Ravel Morrison er hans førstevalg i posisjonen Mats er aktuell, sier han.- Blir det vanskelig å få sjansen under Slade? - Jeg tror de neste ukene blir avgjørende. Hvis han kommer inn og gjør det bra, tror jeg han vil fortsette å få sjansen. Jeg tror ikke manageren har noe imot Mats Møller Dæhli. Men måten han spiller på gjør det vanskeligere for Mats å komme inn på laget. - Men hvis han ikke vil spille, er det vel ikke aktuelt å bli i klubben? - Sånn er det for alle, alle vil spille. Spillere vil forlate klubben i januar, men jeg er ikke sikker på om de vil slippe Mats. Hvis han går, vil de ha mye penger. Vi er ikke dumme, vi vet om ryktet hans som den neste store fra Norge. Vi har sett ham spille godt for Norge, vi har sett hva han gjorde i fjor. Han har imponert, sier Phillips.
Cardiff City-manager Russell Slade sier Mats Møller Dæhli (19) kan forsvinne fra klubben i neste overgangsvindu, hvis han får et godt bud.